Mikkel Dencker (DF), 2010-05-11:
Jeg skal indledningsvis sige, at det jo egentlig er fru Marlene Harpsøe, der er Dansk Folkepartis dyrevelfærdsordfører og derfor har fremsat beslutningsforslaget her.
Jeg håber, at Folketinget kan bære over med, at min indsigt på området ikke kan måle sig med fru Marlene Harpsøes; det håber jeg der vil være forståelse for i salen.
Men jeg skal fremføre følgende: Dansk Folkeparti har fremsat det her beslutningsforslag om højere bødestraf ved indsmugling af dyr samt handel med indsmuglede dyr. Der er flere og flere smuglere, som kun med tanke på økonomisk profit tilsidesætter dyrenes ve og vel og smugler dyr til Danmark med henblik på videre salg.
I januar 2009 udtalte han til DR Nyheder, at de havde taget fire hundesmuglere på kort tid, hvilket står i modsætning til året forinden, hvor man næsten ikke tog nogen.
Jørgen Jensen, der er formand for Dyrenes Beskyttelse i Ringkøbing, fortæller i en artikel til Jyllands-Posten, at det er ved at være et meget stort problem, og at hundehandlere køber hundene for omkring 300 kr. stykket, men at de kan sælge dem for helt op til omkring 6.000-8.000 kr.
Lad mig bare komme med et par eksempler på, hvor galt det står til: Den 6. januar 2009 forsøgte tre ungarere at smugle 12 hunde til Danmark.
Hvalpene var mellem 6 og 8 uger gamle og derfor alt for tidligt taget fra moren.
Hundene blev aflivet, og de tre ungarere slap med en bøde på 2.000 kr. Den 13. november 2008 stoppede politiet en hollænder i en varebil med 33 hundehvalpe fra Slovakiet.
Hvalpene var presset sammen i små kasser, og flere af dem var smurt ind i opkast og afføring.
Disse hunde blev også aflivet.
I januar 2008 blev tre sønderjyske kvinder dømt for ulovlig import af 64 hundehvalpe fra Polen.
Halvdelen af hvalpene var så afmagrede og dehydrerede, at de døde kort efter eller under transporten, og kvinderne fik en bøde på bare 6.000 kr. Så lad mig lige sige det en gang til: Hundehandlere kan købe hunde for 300 kr. stykket og sælge dem for mellem 6.000-8.000 kr.
Bøden for at smugle dyr på den mest usle af alle måder straffes med små, latterlige bøder.
Hvis man tager det sidste eksempel med de tre sønderjyske kvinder, har det for hver af dem kostet en bøde på i snit 94 kr.
Det er svært som dyrevelfærdsparti at gøre op i kroner og øre, men i dette tilfælde er det jo netop det, som hundesmuglerne gør, for de er i realiteten forrygende ligeglade med dyrene, og hvordan dyrene har det.
Det eneste, de tænker på, er kroner og øre.
En bøde på i snit 94 kr. pr. dyr er totalt uacceptabelt, og derfor foreslår vi i Dansk Folkeparti, at denne bødestraf skærpes gevaldigt.
Vi kan simpelt hen ikke være andet bekendt.
Så længe der ikke er hårde og konsekvente bøder, vil smuglerne blive ved med at vanrøgte dyr for profittens skyld.
Dansk Folkeparti foreslår, at smugling skal koste 25.000 kr. i bøde.
Smuglerne tænker ikke på dyrene, men kun på de penge, som de kan tjene på videre salg af dyrene, og derfor er det også pengepungen, vi skal ramme dem på.
Men vi er i Dansk Folkeparti selvfølgelig villige til at forhandle bødens størrelse med Folketingets øvrige partier, hvis der måtte være opbakning til at skærpe bødestraffene.
Ifølge adfærdsbiolog Jørgen Damkjer Lund er der en sammenhæng mellem de mange hunde, der hvert år aflives på grund af adfærdsproblemer, og den øgede import af modehunde, som kommer fra hvalpefabrikker.
Etikken på de såkaldte hvalpefabrikker, som typisk ligger i Østeuropa, er ifølge artiklen »Sunde hunde aflives i tusindvis«, som er fra Politiken, januar i år, så godt som ikkeeksisterende.
Og det samme gælder for kattefabrikkerne.
Ifølge artiklen produceres dyrene til lavest mulige omkostninger uden at tage hensyn til dyrenes udvikling eller velfærd.
Det er uhyggeligt, at nogle for at tjene lette penge tilsidesætter dyrenes velfærd.
Det er fuldstændig uacceptabelt, og derfor skal disse smuglere også mødes af en konsekvent straf, når de forsøger at smugle syge dyr til Danmark under kummerlige forhold.
Vibeke Knudsen fra Dansk Kennel Klub fortæller, at de illegale hunde bliver taget alt for tidligt fra moren og kommer hertil fra lande som Polen, Tjekkiet og Ungarn.
I artiklen »Svindel med moderigtige hunde«, som har været trykt i Jyllands-Posten i maj sidste år, siger Vibeke Knudsen: Når hundene bliver taget fra moren, når de kun er 4 uger gamle, mangler de de mest basale ting.
De er vokset op på hvalpefabrikker, hvor det kun handler om at producere så mange hvalpe som muligt.
Deres immunforsvar er svækket, fordi de ikke har fået modermælk nok, og mentalt fungerer de heller ikke, fordi de har været uden menneskekontakt i prægealderen.
Smuglerne kan ofte sælge hundene til meget favorabel pris i Danmark til mennesker med et godt hjerte for dyrene.
Vi har foreslået, at bøden for smugling af dyr med det her beslutningsforslag bliver på f.eks. 25.000 kr., et beløb, der virkelig rammer.
Det vil helt sikkert have en præventiv effekt, da formålet med at smugle dyr oftest er at tjene penge på videre salg.